Laurie Anderson

Biografija

Lori Anderson gimė Marės Liujis ir Arturo T. Andersono šeimoje. Ji baigė Glenbard West vidurinę mokyklą. Barnardo koledže baigusi meno istorijos bakalauro studijas įgijo magna cum laude ir Phi Beta Kappa diplomus. 1972 m. ji įgijo skulptūros magistro laipsnį Kolumbijos universitete. Jos pirmas scenos menų kūrinys – simfonija automobilių ragais, buvo atliktas 1969 m. 1970 m. ji rengė pogrindinį komiksą „Boloney Moccasins“, kurį publikavo George DiCaprio. 8-ojo dešimtmečio pradžioje dirbo kaip meno instruktorė, meno kritikė žurnaluose, tokiuose kaip ArtForum. Iliustravo vaikų knygas, kurių pirmoji buvo pavadinta „The Package“ – paveikslėlių paslapčių istorija. Anderson pradėjo susitikinėti su žymiu amerikiečių muzikantu, grupės the Velvet Underground dainų kūrėju Lou Reed 1992 m. ir buvo už jo ištekėjusi nuo 2008 m. iki jo mirties 2013 m.

Karjera ir kūryba

Anderson yra laikoma eksperimentinės elektroninės muzikos pioniere. Ji išrado keletą prietaisų, kuriuos naudojo savo įrašuose ir scenos menų pasirodymuose. 1977 m. ji sukūrė juostinį smuiką (angl. tape-bow violin), kuris vietoje arklio šerių naudoja įrašytą magnetinę juostą ir magnetinę juostos galvutę tiltelyje. 10-ojo dešimtmečio pabaigoje ji sukūrė kalbančią lazdelę (angl. talking stick) – 1,8 m ilgio MIDI valdiklį, kuris gali pasiekti ir replikuoti garsus.
20 a. 8-ajame dešimtmetyje ji dirbo Niujorke. Šiuo laikotarpiu vienu labiausiai žiniasklaidoje cituojamų jos kūrinių tapo „Duets on Ice“. Kūrinyje, skambant įrašui, ji groja smuiku ir dėvi slides, kurių geležtės yra sušaldytos ledo bloke: pasirodymas laikomas baigtu, kai ledas ištirpsta.
Du ankstyvieji kūriniai „New York Social Life“ ir "Time to Go, " yra įtraukti į 1977 m. rinkinį New Music for Electronic and Recorded Media, kartu su Pauline Oliveros ir kitų kompozitorių darbais. Šiuo laikotarpiu Anderson taip pat įrašė nemažai avangardinės muzikos įrašų, įtrauktų į šio stiliaus muzikos rinktines. Daugiausia – Niujorko poetui John Giorno priklausančioje įrašų kompanijoje Giorno Poetry Systems. Vienas ryškiausių šioje kompanijoje išleistų kūrinių yra „You’re the Guy I Want to Share My Money With“.
1978 m. ji dalyvavo konferencijoje „The Nova Convention“, kartu su kylančiomis avangardo muzikos žvaigždėmis, tokiomis kaip William S. Burroughs, Philip Glass, Frank Zappa, Timothy Leary, Malcolm Goldstein, John Cage ir Allen Ginsberg.
Anderson 20 a. pabaigoje daug laiko skyrė rašymui. Ji aprašė Niujorko kultūrinį charakterį, publikuotą Encyclopædia Britannica bei sukūrė daug multimedinių prezentacijų, kurios dažniausiai buvo įkvėptos Moby-Dick personažo. Viena pagrindinių Anderson darbų temų yra technologijų įtaka žmonių santykiams ir bendravimui.
2003 m. Anderson tapo pirmąją reziduojančia menininke NASA. Tai ją įkvėpė sukurti kūrinį The End of the Moon.
2004 m. ji buvo Olimpinių žaidynių atidarymo ceremonijos kūrybinės komandos narė Atėnuose. Tais pačiais metais bendradarbiavo su choreografe Trisha Brown ir filmų kūrėja Agnieszka Wojtowicz-Vosloo multimedijų projekte O Zlozony/O Composite. Baletas buvo pirmą kartą pastatytas Paryžiaus Nacionalinėje Operoje „Opera Garnier“ 2004 m. gruodį .
Karjeros eigoje ji bendradarbiavo su tokiais muzikos kūrėjais ir atlikėjais kaip William S. Burroughs, Jean Dupuy, Arto Lindsay, Bill Laswell, Ian Ritchie, Peter Gabriel, Perry Hoberman, David Sylvian, Jean Michel Jarre, Brian Eno, Philip Glass, Nona Hendryx, Bobby McFerrin, Ryuichi Sakamoto, Dave Stewart, Peter Gordon, Adrian Belew, Hector Zazou ir Lou Reed.